Džiaugiamės ir didžiuojamės, kad Lietuvos nacionalinis dramos teatras jau ne pirmą kartą pasirenka mūsų gimnaziją kūrybinių projektų įgyvendinimui. Buvo labai malonu bendradarbiauti su kino režisiere Elena Kairyte ir kultūros projektų vadybininke Agne Pulokaite, kurios tapo mūsų mažos bendruomenės narėmis.

Projekto ,,Socialinė edukacija taikant biografinio ir taikomojo teatro metodus: Šalčininkų atvejis“ metu 2018 m. vasario –birželio mėn. buvo surengtos kūrybinės dirbtuvės Dieveniškių ,,Ryto“ gimnazijos I g- II g klasių mokiniams. Jau pirmų susitikimų metu buvo daug kalbama apie dokumentinį kiną, jo ryšį su teatru, tad natūraliai gimė ir paprastas mūsų mažos bendruomenės, susitinkančios kelis kartus per mėnesį, pavadinimas – Dieveniškių kino klubas. Apčiuopiamas šių dirbtuvių rezultatas – keturi trumpi dokumentiniai filmai, kuriuos apie savo krašto senolius kūrė patys mokiniai. Vis dėlto ne iš karto paimta kamera - kelis mėnesius tam ruoštasi: taikant dokumentinio teatro, pasakojimo meno, improvizacijos metodus buvo mokomasi stebėti žmogų, tirti jo aplinką, konstruoti pasakojimą ir pagaliau - pažvelgus per objektyvą savo herojams į akis, pabandyta pasekti jų gyvenimo istorijas kino kalba. Kai kam tai buvo pirmas susidūrimas su kūryba, kitiems tie pora mėnesių galbūt suteikė pasitikėjimo savo jėgomis ir atvėrė naujus horizontus, dar kai kam retkarčiais būdavo mirtinai nuobodu, o kiti norėjo kalbėti ir visuomet, jei tik turėdavo abejonių, traukdavo iš kišenės klausimus. Šie filmai – tai jaunų kūrėjų pokalbiai su gyvenimo jau daug mačiusiais herojais. Norėtųsi, kad tie pokalbiai nenutrūktų.

Kūrybinė grupė ,,Duok 5“ sukūrė filmą ,,Vijo vijo“. Šis dokumentinis filmas – tai pasakojimas apie žmogų, turintį didžiulę širdį, kupiną neblėstančio užsidegimo nuolat kuo nors užsiimti. Stanislava Petriulionienė, dažniausiai visų vadinama tiesiog Stase, turi be galo daug veiklų, kurioms reikia fizinių jėgų, stiprybės, aštraus ir gyvybingo proto, ir be abejo - daug energijos bei noro. Mūsų herojė iš Poškonių kaimo - būtent tokia! Filme atskleidžiamas vienas iš Stasės pomėgių - mezgimas. Bet tai nebus paprastas pasakojimas apie siūlus ir raštus, o veikiau graži istorija apie nuostabią Dieveniškių krašto senolę, kuria ketinama sušildyti visų žiūrovų širdis...

Kūrybinė grupė ,,Planas B“ sukūrė filmą ,,Aš nepasidaviau“. Šiame dokumentiniame filmuke atskleidžiama, koks nepakartojamas gali būti žmogaus gyvenimas! Pagrindinė filmo herojė, režisierės Saulės močiutė Janina Peseckienė, prieš daugelį metų pateko į siaubingą avariją. Jau kai visi galvojo, kad ji neišgyvens, įvyko stebuklas ir Janina laimėjo kovą už savo gyvenimą. Stebėdami energija trykštančios senolės kasdienybę, žiūrovai pamatys, kiek daug pasiekė ši močiutė ir kiek meilės ji spinduliuoja pasauliui.

Kūrybinės grupės ,,+keturi“ filmas ,,Nepažįstamas išradėjas“. Šalčininkų rajono Siaurimų kaimo senolis Zenonas Vasiliauskas filme pasakoja apie savo kasdienį gyvenimą, praeitį, meilę savo kraštui bei tėvelio statytam namui, kurį puoselėja visą gyvenimą. Filmavimo metu jį nuolat lankančias kūrėjas režisierę Zofiją ir operatorę Evą jis dosniai vaišina arbata ir dalinasi prisiminimais, išmintimi bei pasakoja apie savo nepaprastus išradimus. Susitikimas su šiuo herojumi - tai nuostabiausias įrodymas, kad kiekvienas iš mūsų gali būti kūrėjas.

Kūrybinė grupė ,,EskatchanTeam“ sukūrė filmuką ,,Melisų arbata“. Filmo herojė Janina Staniulienė, kuriai dabar 76 metai, gyvena viena Padvarionių kaime, Šalčininkų rajone. Filmo kūrėjų Beatos ir Evos susitikimai su savo heroje - tai nesibaigiantys, lyg to krašto kalvotas horizontas vilnijantys pokalbiai, kuriuose Janinos prisiminimai pinasi su apmąstymais apie nūdieną. Šis filmas kviečia žiūrovą trumpam stabtelėti, susikaupti ir įsiklausyti į senolę, kuri be galo šiltai priėmė jaunas kūrėjas į savo namus ir atskleidė mažytę dalelę savo gyvenimo.

Visus filmus kviečiame žiūrėti: [https://vimeo.com/album/5433522](https://l.facebook.com/l.php?u=https%3A%2F%2Fvimeo.com%2Falbum%2F5433522&h=AT353ex9aDT1WH09BrEbi7Ap9vy3bapGGgp21j7Ra6gU_3erSwfJzu06616HdEVGdmTXOVB9OnrQTFdkidn-LLD3qYVF28USo919FPO0j9C7myPiYW_uAxddIxB9dh84OJ4Gu7NU8MiZk-hGa0fJ-fXBRgTqQKr6f0zfz7-Va84efqC7DFm-srcx0ddp9-BClrm-ZlQCJzCUYxG2qPqsKvgUfWl0c9xfL6MyA3iniCjZ4sBcRcM3sB-RCwyI4ZnjtwJ-FJQJ4y6R_54F6r262hHyQqxEt9JZYERSyEvH96HLINDSGVbMotKeKhtMBb2N3ChoIXFbpxBKS-6zjKNUZ-5qaREMCyAeScQxzT9K1HXveqjO_hQr0KvV_OZJmb06H6dmqaHvX7cM1yYyWAWHqtLlkK0gJV66KQx70Rpoh9KIOjOKnNGGODOfFSKn89lcT1Ai_dHcz7Qx7eKMRUzll_qVSHz86B91YIgp9nC38ivabSupP58ZmGLioEXstJESaFlTOhtYoC2i6tnR4HyH3_MJQ6s7Obb1WoxGb7DiXHb6XKmWQlqtnMjrcVDsOmwKuf-LOL3MVA7qvDyOPx2z5xRExb_nQ6y7hemvfW5JP3J_hQNrYUCNjosJDY9zNgjLz7bp0z8KMIRaeZgPObE)

**,,Facebooke":**

[**https://www.facebook.com/Teatras.lt/posts/2107868239223703?\_\_xts\_\_%5B0%5D=68.ARDLt6YUCAdOB2mSDV92kzaFzwOs3lsp8QsB6NDQNjw1BCohO2dyQlLwuU7WxiP4jCq1OKcbF3qM9N25zMeGWhCZtFFlT93vMeVaIwuGoHa3w2EwgW6PEc27KhpWUQpBYr8XiujWhJV3XdBCTiLvAOdvtLxK4Gcw8Ijcu\_mlHzgQRSG65b5w&\_\_tn\_\_=-R**](https://www.facebook.com/Teatras.lt/posts/2107868239223703?__xts__%5B0%5D=68.ARDLt6YUCAdOB2mSDV92kzaFzwOs3lsp8QsB6NDQNjw1BCohO2dyQlLwuU7WxiP4jCq1OKcbF3qM9N25zMeGWhCZtFFlT93vMeVaIwuGoHa3w2EwgW6PEc27KhpWUQpBYr8XiujWhJV3XdBCTiLvAOdvtLxK4Gcw8Ijcu_mlHzgQRSG65b5w&__tn__=-R)